ΝΕΑ ΠΟΡΕΙΑ 19/4/1994, επιμέλεια Παναγιώτη Λενέτη

**Γιώργος Σκούφος, δημοσιογράφος**

Ο Τύπος

Οι εφημερίδες ήταν το αποκλειστικό κανάλι μέσα από το οποίο μπορούσε να περάσει η προπαγάνδα των στρατιωτικών. Οι δρόμοι ήταν δύο, θα μας εξηγήσει ο Διευθυντής σήμερα του «Δημοκράτη» δημοσιογράφος Γιώργος Σκούφος. Ή δεχόσουνα να γράφεις ό,τι σου λέγανε ή σου έκλειναν την εφημερίδα.

«Θυμάμαι ότι η Επιτροπή Λογοκρισίας και το Γραφείο Τύπου της Νομαρχίας που έδρευε στην Ερεσού, εκεί που σήμερα βρίσκεται το βιβλιοπωλείο του Νικολάου, μας έδινε καθημερινά την ύλη που θα δημοσιεύαμε στις εφημερίδες.

Μάλιστα είχαν την απαίτηση κείμενα 19 και 20 σειρών να μπαίνουν εφτάστηλα, πράγμα το οποίο τεχνικά δεν γίνεται. Όταν τους το λέγαμε, μας απειλούσαν με στρατοδικεία, με κλείσιμο εφημερίδας κλπ.

Έπαιρνα την εφημερίδα το απόγευμα, μόλις έβγαινε το πρώτο φύλλο, θα συνεχίσει ο Γ. Σκούφος, και την πήγαινα στην Επιτροπή Λογοκρισίας. Εκεί περίμενα και, αν την ενέκριναν, συνεχίζαμε το τύπωμα, αν όχι, μου έλεγαν τις αλλαγές που έπρεπε να γίνουν και έτρεχα στο τυπογραφείο ξανατυπώνοντας το φύλλο με τις αλλαγές και το ξαναπήγαινα πίσω. Αν ήταν εντάξει το υπέγραφαν, όμως συνήθως την διαδρομή τυπογραφείο - Επιτροπή Λογοκρισίας την έκανα 5 και 6 φορές κάθε μέρα.

Εδώ ο Γ. Σκούφος θα θυμίζει και συγκεκριμένα περιστατικά:

**Μια φορά μας έστειλαν ένα κείμενο που έλεγε ότι ο Α. Παπανδρέου ήταν προδότης και τα σχετικά. Εμείς δεν το βάλαμε και ισχυριστήκαμε ότι είχαμε κλείσει νωρίς το φύλλο και δεν προλάβαμε να το βάλουμε. Τότε μας έκλεισαν για 17 μέρες.**

**Η εφημερίδα, όπως και σήμερα, έγραφε «Ημερήσια Εφημερίδα Δημοκρατικών Αρχών». Μας βάλανε λοιπόν και σβήσαμε το «Δημοκρατικών» και από την εφημερίδα και από την ταμπέλα έξω από το γραφείο μας.**

**Μια άλλη φορά, θα συνεχίσει ο Γ. Σκούφος, είχαμε μια μικρή φωτογραφία του Γ. Παπανδρέου σε ένα συρτάρι, κάποιος την είδε και μας «κάρφωσε». Τότε ο Τέρπανδρος και ο Νίκος Αναστασιάδης πήγανε στρατοδικείο. Εκεί βέβαια τους αθώωσαν.**

Ακόμα και στα αθλητικά υπήρχε λογοκρισία. Είχα γράψει για ένα ποδοσφαιρικό αγώνα, στον οποίο είχαν ανάψει τα αίματα, ότι έγιναν επεισόδια, όμως δεν πήραν έκταση χάρη στην παρέμβαση των ψυχραιμότερων.

**Την επόμενη μέρα με φώναξε ο στρατιωτικός διοικητής και αφού μου έτριξε τα δόντια, μου είπε: Άλλη φορά να μη ξαναγράψεις ότι έγιναν επεισόδια στο γήπεδο, γιατί από τότε που ήρθε η εθνοσωτήριος επανάσταση δεν γίνονται επεισόδια.**

Όταν είχαν έρθει κάποιοι κάτοικοι του Ακλειδιού και διαμαρτυρήθηκαν για ένα λατομείο που λειτουργούσε στην περιοχή, ο Τέρπανδρος Αναστασιάδης έγραψε ένα σχόλιο.

Την επομένη μας φώναξε ένας ταγματάρχης που είχε έννομο συμφέρον, **και μας είπε ότι προβοκάρουμε την επανάσταση. Περιστατικά που δείχνουν την φίμωση του τύπου ή με άλλα λόγια τον «χορό» που «χόρευαν» οι λεσβιακές εφημερίδες με τα προστάγματα των στρατοκρατών**.